СТУДЕНТСКА АНКЕТА

Едно от изследванията в рамките на проекта е анкетата, проведена със студентите. Главната й цел е да улови мнението им, техните знания, представи, оценки и очаквания във връзка с университетското обучение по публични политики, професията „съветник по политиките” и собствените им перспективи на това поле. 
По-конкретните цели на анкетата са да потвърди наблюденията на преподавателите върху студентското мнение по тези въпроси и да уточни степента на интензивност на различни основни аспекти на това мнение, което не може да бъде установено чрез друг метод. 
Анкетата е проведена сред студенти само от философски факултет, където са съсредоточени повечето специалности с управленски профил от СУ. На този етап е рано да се анализира или сравнява мнението на студенти от други факултети за обучението по различни сегменти на науката и мтодологията на публичните политики. Такова знание ще е полезно, необходимо и възможно за постигане след старта на първите междуфакултетски учебни програми по публични политики. По тази причина резултатите са обсъдени в рамките на участниците от философски и юридически факултети и са представени за сведение на участниците от Министерски съвет и публичноадминистративната практика, консултиращи проекта.
В програмата на специалности „Публична администрация”, „Политология” и „Културология” са открити вече съществуващи елементи на преподаване по публични политики, особено на равнище ОКС Магистър (програмата е цялостна и покрива базата само в специалност „Публична администрация” и се разгръща на двете първи равнища на висше образование). 
	Въпросът как студентите преценяват подготовката си по публични политики с оглед на това да са в състояние да участват в създаването и прилагането на публична политика има основополагащо значение при оценка на стартовата ситуация, в която се намира идеята за създаване на Център на СУ за публични политики. Най-показателни са следните оценки на сегашното състояние на обучението по публични политики:
Получена теоретична подготовка – коефициент 3.32 (скала на Ликърт, симетрична, 1-6 поради синдрома „шестобално оценяване”, въздействащ на аудиторията - съответно колкото по-ниска стойност, толкова по-висока оценка). Резултат:  Средна оценка на успеваемостта по този признак (68%).
Добито умение да се прилага наученото: Резултат с коефициент 3.76 – най-лош показател от всички, средна оценка на успеваемостта по този признак (24%).
Добито умение да се подбира нужната информация – най-добър показател с резултат коефициент 3.16 , т.е. средна оценка на успеваемостта по този признак (84%)
Добито умение да се идентифицират подходящите партньори – коефициент 3.64, средна оценка на успеваемостта (36%).
	Резултатите са красноречиви в подкрепа на идеята за създаване на междуфакултетен център най-малкото с очакването, че той ще приближи сега съществуващите елементи на обучението по публични политики до практиката, ще създаде смислов център и ще разшири обучението до нормални граници. В този контекст заслужава на следващ етап след поставянето на началото на такина общи програми отново да се провери и сравни студентското мнение. Предполага се, че „ножицата” между „добито умение да се прилага наученото” (най-ниски стойности сега) и „добито умение да се подбира нужната информация” ще е по-затворена от сега и че образованието няма да е сполучливо само дотолкова, доколкото да е информирало студентите какво представляват политиките и къде може да се намира различен тип информация за тях, за тяхното създаване и за управлението, основано на публични политики.
	От студентското мнение става съвсем ясно, че университетът е длъжен да направи крачка напред в обучението по публични политики чрез междуфакултетска специализация в бакалавърската програма, магистърската програма и включване на специализирани модули (всяка от тези форми с цели 80% одобрение срещу 20 % неодобрение) и чрез преди всичко чрез практически тренинги – 100% подкрепа! Най-категоричните очаквания на всички студенти са обвързани даже не толкова с качеството на самото обучение, а най-вече с приложението му в практиката, с практическата реализация.
	Що се отнася до настоящия етап на пионерно и частично обучение в полето на публичните политики, студентите се чувстват подготвени след завършването си да творят политики най-вече в централното държавно управление (2.64), управлението на публични проекти (2.76), по-малко в местното самоуправление (3.24) и са най-несигурни, че знанията им по анализ на политиките могат да помогнат с нещо в направление управлението на фирми (най-лош показател) (3.36). Така че сегашното частично обучение по публични политики има две основни свойства и съответно два основни недостатъка според студентите, които изобщо биват запознавани с тази тематика. Образованието по публични политики, доколкото съществува в момента, е преди всичко теоретично и общо по характера си, пригодено за работа в министерства и централни ведомства. То е много далеч от приложимост в практиката и работа в частната сфера или местното самоуправление.
	Студентите имат мнение и по това какво знание още би им било необходимо, за да се чувстват по-подготвени за създаването и осъществяването на конкретни публични политики:
	Що се отнася до съдържанието, отново силно преобладава мнението, че е нужно да се подсилят модулите, свързани с практикуването на професията по създаване и управление на политики. Примери в това отношение, които се дават в открити въпроси, са преди всичко включването в програмата на анализ на действителни случаи от практиката, стажове в институциите и лично участие по тези или други начини в процеса на формиране и осъществяване на политики. Най-силно обаче се споделя виждането, че в обучението трябва да се тренират повече практически умения, знания за техники и управленско поведение (мнение на почти половината от съвкупността). Споменава се рядко, че е полезно засилването на учебното съдържание по политология, техники за завоюване и задържане на властна позиция, политическа комуникация, политически маркетинг. 
	Когато става дума за лекторите, съответно очакванията са за включване на „действащи практици” (а не само академичен персонал, както е сега), особено такива практици, които са участвали в изработването на публични политики. Наред с това е и очакването за включване в обучението на действащи политици (политици в пряк допир с управлението) или изобщо „самите правещи политиките” или „запознати с практическия опит в чужбина”. По-рядко е желанието за лектори - представители на НПО и гражданския или частния сектор. Когато става дума за тяхното собствено участие, студентите биха желали по време на обучението да бъдат включени  в работата на различни институции, когато те са ангажирани с разработването на публични политики. Анкетираните поставят силен акцент върху семинарните занятия в редовното обучение по „Публична администрация”, които според тях трябва да се засилят.
	Докато дотук съществува ясно очертано мнение, макар и за недостатъци и непълноти в образованието, то когато става дума за това какво студентите знаят за професията „съветник по публичните политики” (policy analyst)  нещата са различни. Студентите масово не отговарят на тези въпроси (макар, че са са студенти във ФФ, където са управленските специалности!) и почти половината не знаят нищо за тази професия. Някои търсят различни оправдания (някои казват,например, че не са сигурни дали такава длъжност съществува в България или дали е основана законово, за което имат право), но все пак повечето напълно откровено признават, че не знаят нищо.
	Има обаче група студенти, които проявяват определен интерес. Някои имат мотива, че „тази професия звучи престижно” или че им изглежда „атрактивна” от социална гледна точка. Други твърдят, че „Професията е близо до правенето на публични политики”. Общото впечатление на студентите от ФФ за професията „Съветник по политиките” е , че тя е слабо позната у нас, но има широко поле за „изява” тепърва и че определено има голямо бъдеще. Макар в момента нашумява у нас, специализация, поради което сега в университета трябва да създаде специалистите.

